**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.06.2018, ora 08.00 – 07.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.06.2018, ora 7.00**

**RÂURI**

**Debitele au fost în creştere, ca urmare a** precipitaţiilor căzute în interval şi propagării pe râurile din bazinele hidrografice: Someş, Arieş, Târnave, Vedea, bazinele superioare şi mijlocii ale Mureşului şi Oltului şi bazinele superioare ale Crişurilor, Jiului, Argeşului, Ialomiţei şi Buzăului.

Pe celelalte râuri debitele au fost relativ staţionare.

Din cauza precipitaţiilor sub formă de aversă, cu caracter torenţial şi mai însemnate cantitativ căzute în interval, s-au înregistrat scurgeri importante pe versanţi, torenţi, pâraie, viituri rapide şi creşteri de debite şi niveluri pe unele râuri mici din zonele de deal şi munte din nord-vestul şi centrul ţării.

Debitele se situează, în general, la valori cuprinse între 30-70% din mediile multianuale lunare, mai mici (sub 30% din normalele lunare) pe râurile din bazinele hidrografice: Crasna, Târnava Mare, Cerna, pe unii afluenţi ai Oltului superior şi mijlociu, pe unii afluenţi ai Argeşului superior, pe Siret şi unii afluenţi ai săi (Suceava, Moldova, Putna, Râmnicu Sărat, Buzǎu, Bârlad), pe Prut şi mai mari (peste 100%) pe râurile din Dobrogea.

În interval au fost emise o avertizare hidrologică pentru fenomene imediate şi şapte atenţionări hidrologicepentru fenomene imediate.

**Debitele vor fi în creştere, ca urmare a** precipitaţiilor prognozate şi propagării pe râurile din bazinele hidrografice: Someş, Arieş, Târnave, Vedea, bazinele superioare şi mijlocii ale Crişurilor, Mureşului, Jiului, Oltului, Argeşului şi Buzăului.

 Pe celelalte râuri debitele vor fi relativ staţionare.

 Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte ca urmare a precipitaţiilor sub formă de aversă şi cu caracter torenţial prognozate, izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 06-07.06.2018 **a fost staţionar, având valoarea de 4400 m3/s**, sub media multianuală a lunii **iunie (6400 m3/s).**

 În aval de Porţile de Fier debitele au fost în general în scădere, exceptând s.h. Gruia, unde au fost staționare.

**Debitul la intrarea în ţară** (secţiunea Baziaş) **va fi** **în scădere (4300 m3/s).**

 În aval de Porţile de Fier debitele vor fi în scădere, exceptând s.h. Gruia unde vor fi în creştere.

**2.** **Situaţia meteorologică în intervalul 06.06.2018, ora 08.00 –07.06.2018, ora 06.00**

**În ţară,** vremea a fost caldă în cea mai mare parte a teritoriului, călduroasă în sud și sud-est, dar și în general instabilă. Începând cu orele prânzului și până seara, au fost înnorări temporar accentuate, averse și descărcări electrice la început la munte, apoi local în zonele mai joase din Transilvania, Banat, Oltenia, Muntenia și Dobrogea și doar izolat în restul teritoriului. Ploile au avut și caracter torențial, astfel că în intervale scurte de timp sau prin acumulare cantitățile de apă au depășit 15...20 l/mp și punctiform, peste 40...50 l/mp, în special în zona Munților Apuseni. Aversele au fost însoțite de intensificări de scurtă durată ale vântului, care trecător în zona localității Videle au luat aspect de vijelie și de căderi de grindină, confirmate fiind cele din județele Alba, Cluj, Bihor, Bistrița-Năsăud, Olt, Mehedinți, Tulcea, precum și de la munte (Vf. Vlădeasa, Bâlea Lac și Rețitiș-Călimani). Noaptea, înnorări și pe arii restrânse ploi în general slabe s-au mai semnalat în sud și centru. Temperaturile maxime s-au încadrat între 22 de grade la Darabani și 33 de grade la Drobeta-Turnu Severin, Bechet, Calafat, Slatina, Craiova, Caracal, Zimnicea, Turnu Măgurele și Giurgiu, iar la ora 06.00 valorile termice se încadrau între 8 grade la Joseni și Miercurea Ciuc și 22 de grade la Mangalia și Moldova Nouă.

**Observație:** în intervalul de diagnoză au fost în vigoare **55 de mesaje** pentru fenomene meteorologice periculoase imediate, dintre care **3 avertizări cod portocaliu**, 2 emise de SRPV Cluj și una de SRPV Timișoara, **51 atenționări cod galben**, 12 emise de SRPV Timișoara, 10 de SRPV Sibiu, 8 de SRPV Craiova, 7 de SRPV Cluj și SRPV Constanța, 5 de CNPM București pentru Muntenia și 2 de SRPV Bacău și **1 informare emisă** de CNPM București.

**La Bucureşti,** vremea a fost călduroasă, cu o temperatură maximă de 31 de grade la Afumați și Băneasa și 32 de grade la Filaret. Cerul a fost variabil, cu înnorări spre seară și în primele ore ale nopții, când în unele cartiere a plouat slab și trecător s-au semnalat descărcări electrice. Vântul a suflat slab și moderat. La ora 06.00, temperatura aerului avea valori de 18 grade la Afumați și 19 grade la Filaret și Băneasa.

**3. Prognoza meteorologică în intervalul 07.06.2018, ora 08.00 –08.06.2018, ora 08.00**

**În ţară,** vremea se va menține caldă și, în general, instabilă. Îndeosebi după-amiaza și seara vor fi înnorări temporar accentuate, averse, descărcări electrice, intensificări de scurtă durată ale vântului și izolat condiții de grindină în regiunile intracarpatice și în zonele de deal și de munte, local în sud și izolat în rest. Ploile vor avea și caracter torențial, iar în intervale scurte de timp sau prin acumulare cantitățile de apă vor fi mai însemnate. Temperaturile maxime se vor încadra în general între 22 și 31 de grade, iar cele minime vor fi cuprinse între 10 și 20 de grade, cu cele mai ridicate valori în Dealurile de Vest.

**La Bucureşti,** vremea va fi caldă și ușor instabilă. Cerul va fi temporar noros și, mai ales în a doua parte a zilei, vor fi ploi de scurtă durată, posibil însoțite de descărcări electrice și unele intensificări ale vântului. Temperatura maximă va fi de 28...30 de grade, iar cea minimă de 16...17 grade.

***II. CALITATEA APELOR***

**Pe râurile interioare**

**A.B.A. Mureş** informează că la data de 06.06.2018, în jurul orei 11.00, a fost semnalată o mortalitate piscicolă (exemplare de 8-12 cm) pe râul Lut, în intravilanul localităţii Batoş, jud. Mureş. Personalul S.G.A. Mureş s-a deplasat la faţa locului pentru investigaţii şi prelevare de probe de apă şi peşti. Se va reveni cu informaţii.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 05.06.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Argeş** informează despre producerea la data de 06.06.2018, la ora 13.10, a unei poluări cu cca 200 l de țiței şi apă sărată a 50 mp de sol (islaz) în zona comunei Bradu (sat Bradu) în urma unei avarii la o conductă OMV Petrom ce face legătura între sonda 2863 şi Parc 9 Bradu. S-a izolat conducta, se intervine cu personal specializat pentru ecologizarea terenului afectat.

**G.N.M. C.J. Ialomiţa** revine cuinformații despre accidentul rutier produs la data de 05.06.2018, în jurul orei 19.00, în urma căruia o autocisternă care transporta bitum s-a răsturnat pe DN2 (E85) în zona localităţii Sineşti, judeţul Ialomiţa, la ieșirea din pădurea din nord-estul localității către Urziceni, pe partea dreaptă. S-a scurs bitum pe o suprafață de 80 mp (60 mp de teren neproductiv și 20 mp cultură de grâu). Echipajele I.S.U. Ialomița și ale poliției au asigurat un perimetru de protecție, iar în data de 06.06.2018, în jurul orei 02.00, autocisterna a fost preluată de către societatea specializată Auto Mili din București.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.